Сергей Есенин
Аз гледам образа ти блед…

Превод от руски: Иван Николов, 1984

chitanka.info

Аз гледам образа ти блед

с такава жал непреживяна!

Да, само върбовата мед

в септември вече ни остана.

Под чужди устни неведнъж

разпръсква ти жарта си млада.

И сякаш че досаден дъжд

в душата ти гробовно пада.

Но аз не се тревожа! В мен

изгря нечакана утеха.

Защото само жълта тлен

и само киша ме обзеха.

Нали не спастрих своя дял

за тих живот, за смях човешки.

Как малко път съм извървял,

как много съм направил грешки.

Наивна, глупава тъга.

Тук всички сме случайни гости.

Виж, като в гробище сега

брезите светят с бели кости.

Така и ние от света

ще отшумим без вест, без име…

Щом зиме не цъфтят цветя,

за тях не трябва да скърбиме.

1923

Издание: Сергей Есенин. Стихотворения. Поеми. Издателство „Народна култура“, 1984

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.